
PËR CAKTIMIN E TARIFAVE TË SHËRBIMIT TË RIMORKIMIT NË PORTET DETARE TË REPUBLIKËS 
SË SHQIPËRISË

Në mbështetje të nenit 102, pika 4, të Kushtetutës, nenit 84, të ligjit nr. 9251, datë 8.7.2004, “Kodi Detar i Republikës së Shqipërisë”, i ndryshuar, ligji nr. 7581, datë 7.7.1992, “Për çmimet dhe tarifat”, i ndryshuar, ministri i Infrastrukturës dhe Energjisë dhe ministri i Financave dhe Ekonomisë:

URDHËROJNË:

1. Kufiri maksimal i tarifës së rimorkimit që do të përdoren në Portet Detare të Republikën e Shqipërisë është si më poshtë:
a) Për anijet deri dhe përfshirë 1000 GT			150 euro;
b) Për anijet nga 1001 deri 2000 GT						200 euro;
c) Për anijet nga 2001 deri 3000 GT       			350 euro;
d) Për anijet nga 3001 deri 5000 GT						500 euro;
e) Për anijet nga 5001 deri 7000 GT          	600 euro;
f) Për anijet nga 7001 deri 10000 GT         	760 euro;
g) Për anijet nga 10001 deri 15000 GT       	950 euro;
h) Për anijet nga 15001 deri 20000 GT      1100 euro;
i) Për anijet nga 20001 deri 25000 GT       1300 euro;
j) Për anijet mbi 25000 GT për çdo 5000 GT 200 euro shtesë mbi vlerën 1300 euro.
Ofertat që do të përmbajnë tarifa më të larta se këto nuk të pranohen.
2. Rimorkimi është i detyrueshëm për të gjitha anijet që transportojnë lëndë të rrezikshme e lubrifikante, gjithashtu, dhe për anijet e tjera të mallrave dhe udhëtarëve me kapacitet mbi 1000 GT.
3. Për rimorkimin e anijeve Ro-Ro dhe të udhëtarëve aplikohet zbritje 20% të tarifës bazë.
4. Për rimorkimin e anijeve të ngarkuara me mallra të rrezikshme dhe karburante aplikohet shtese 20% të tarifës bazë.
5. Për rimorkimin e anijes pa ndihmën e makinerisë së saj aplikohet shtesë 50% të tarifës bazë.
6. Kur anija lëviz nga një kalatë në tjetrën paguhet 100% e tarifës. 
7. Tarifa për vënien e rimorkiatorit në gatishmëri (asistencë) miratohet në masën 40% të tarifës bazë. 
8. Tarifat e përcaktuara në këtë urdhër janë për kohën kur shërbimet kryhen nga ora 07:00 deri në orën 17:00. Kur shërbimet kryhen nga ora 17:00 deri në orën 07:00, ditëve të diela dhe festave zyrtare, aplikohet një shtesë prej 50% mbi tarifën bazë.
9. Anijet që transportojnë lëndë të rrezikshme e karburante me gjatësi mbi 130 ml dhe anijet e mallrave me gjatësi mbi 140 ml e kanë të detyrueshëm shërbimin e dy rimorkiatorëve gjatë hyrjeve dhe daljeve në porte pavarësisht nëse disponojnë pajisje ndihmëse (bow thruster).
10. Shërbimi i rimorkimit llogaritet sipas kohës së punës së kryer në bazë të tarifave të miratuara “Për një orë punë ose pjesë të orës”. Koha e punës llogaritet nga çasti i lëvizjes së rimorkiatorit nga baza e nisjes dhe mbaron në momentin e kthimit të tij në bazë.
Ky urdhër hyn në fuqi pas botimit në Fletoren Zyrtare.

